FreeBSD гарын авлага
Өмнөх | Бүлэг 6. Ширээний програмууд | Дараах

# 6.2. Хөтчүүд

FreeBSD нь тодорхой хөтөч урьдчилан суулгагдсан байдаггүй. Харин портын цуглуулгын www сан суулгахад бэлэн олон хөтчүүдийг агуулдаг. Танд бүгдийг эмхэтгэх хугацаа байхгүй бол (энэ нь зарим тохиолдолд маш их хугацаа шаардаж болно) тэдгээрийн олонхи нь багц хэлбэрээр байдаг.

KDE болон GNOME нь HTML хөтчүүдээр хангадаг. Эдгээр бүрэн гүйцэд ширээний програмуудыг хэрхэн суулгаж тохируулах талаар дэлгэрэнгүй мэдээллийг Хэсэг 5.7-с лавлана уу.

Хэрэв та хөнгөн чанарын хөтчүүдийг хайж байгаа бол портын цуглуулгаас `www/dillo2`, `www/links`, эсвэл `www/w3m` зэргүүдийг судалж үзэх хэрэгтэй.

Энэ хэсэг эдгээр програмуудыг авч үзэх болно:

Програмын нэр | Шаардлагатай эх үүсвэрүүд | Портоос суулгах | Гол хамаарлууд
--- | --- | --- | ---
Firefox | дунд зэрэг | хүнд | Gtk+
Opera | бага | хөнгөн | FreeBSD болон Линуксийн хувилбарууд байдаг. Линуксийн хувилбар нь Линуксийн хоёртын нийцтэй байдал болон linux-openmotif-с хамаардаг.
Konqueror | дунд зэрэг | хүнд | KDE сангууд

## 6.2.1. Firefox

Firefox нь FreeBSD рүү бүрэн порт хийгдсэн орчин үеийн, чөлөөтэй, нээлттэй эхийн тогтвортой хөтөч юм. Энэ нь стандартыг хангасан HTML үзүүлэх хэсэг, tab нээж ажиллах боломж, popup хаалт, өргөтгөлүүд, сайжруулсан аюулгүй байдал зэрэг олон боломжуудтай. Firefox нь Mozilla-ийн код дээр суурилжээ.

Firefox нь Mozilla-ийн код дээр суурилсан дараагийн үеийн хөтөч юм. Mozilla нь хөтөч, захидлын клиент, чалчих клиент зэрэг олон програмуудыг багтаасан бүрэн гүйцэд програмуудын цуглуулга юм. Firefox нь зөвхөн хөтөч бөгөөд энэ нь түүнийг илүү жижиг, хурдан болгодог байна.

Доор дурдсаныг бичин багцыг суулгана:

    # pkg_add -r firefox

Энэ нь Firefox 3.6-г суулгах бөгөөд та хэрэв Firefox 3.5-г ашиглахыг хүсэж байвал доорхийг ажиллуулаарай:

    # pkg_add -r firefox35

Эх кодоос эмхэтгэхийг та илүүд үзэж байгаа бол портын цуглуулгыг бас ашиглаж болох юм:

    # cd /usr/ports/www/firefox
    # make install clean

Firefox 3.5-ийн хувьд өмнөх тушаал дээрх `firefox`-ийг `firefox35`-аар солиорой.

## 6.2.2. Firefox болон Java™ залгаас (plugin)

> Тэмдэглэл: Энэ хэсэгт болон дараагийнхад бид таныг Firefox-г аль хэдийн суулгасан гэж тооцох болно.

> Одоогоор Java™ залгаас Firefox 3.6-тай ажиллахгүй байгаа.

FreeBSD Сан нь Sun Microsystems компанитай Java Runtime Environment (JRE™) буюу Жавагийн Ажиллах үеийн орчин болон Java Development Kit (JDK™) буюу Жавагийн Хөгжүүлэх хэрэгслийн хоёртын файлуудыг түгээх лицензтэй байдаг. FreeBSD-д зориулсан хоёртын багцууд нь FreeBSD Сан вэб сайтад байдаг.

Firefox-д Java дэмжлэгийг нэмэхийн тулд та `java/javavmwrapper` портыг суулгах хэрэгтэй. Дараа нь http://www.freebsdfoundation.org/downloads/java.shtml хаягаас Diablo JRE багцыг татан авч pkg_add(1) тушаалаар суулгах хэрэгтэй.

> Тэмдэглэл: Дээрх сайтад FreeBSD 8.`X` хувилбаруудад зориулсан хоёртын багц байдаггүй. Гэхдээ FreeBSD 7.`X` хувилбаруудад зориулсан багцуудыг 8.`X` дээр ашиглах боломжтой байдаг. Багцыг суулгахаасаа өмнө `misc/compat7x` портыг суулгах ёстой.

> Мөн өөрөөр Diablo JRE-г (болон Diablo JDK) портын цуглуулга ашиглан суулгаж болно. (харгалзах портууд нь `java/diablo-jre16` болон `java/diablo-jdk16` юм) Портын цуглуулгаас суулгахад лицензийн асуудлын улмаас эх файлуудыг (distfiles) гараар татаж авахыг шаарддаг. `make `install`` тушаалыг ажиллуулахад тусгайлсан заавар гарч ирдэг.

Өөрийн хөтчийг эхлүүлж байрлал оруулдаг мөрөнд `about:plugins` гэж бичин Enter дарна. Суулгагдсан залгаасуудын талаар хуудас үзүүлэгдэх бөгөөд Java залгаас тэнд одоо байх ёстой. Хэрэв тийм биш бол хэрэглэгч бүр дараах тушаалыг ажиллуулах шаардлагатай:

    % ln -s /usr/local/diablo-jre1.6.0/plugin/i386/ns7/libjavaplugin_oji.so \
      $HOME/.mozilla/plugins/

Хэрэв та Diablo JDK багцыг суулгасан бол:

    % ln -s /usr/local/diablo-jdk1.6.0/jre/plugin/i386/ns7/libjavaplugin_oji.so \
      $HOME/.mozilla/plugins/

Дараа нь өөрийн хөтчийг дахин дуудна.

> Тэмдэглэл: Дээрх тушаалууд нь i386 архитектурыг ашиглаж байна гэж тооцож байгаа бөгөөд amd64 багцууд бас байдаг.

## 6.2.3. Firefox болон Macromedia® Flash™ залгаас (plugin)

Macromedia® Flash™ залгаас нь FreeBSD-д байдаггүй. Гэхдээ залгаасын Линукс хувилбарыг ажиллуулах програм хангамжийн давхарга (гүйцэтгэл хялбаршуулагч) байдаг. Энэ хялбаршуулагч нь бас Adobe® Acrobat® залгаас, RealPlayer® залгаас болон өөр олныг дэмждэг.

Таны ашиглаж байгаа FreeBSD-ийн хувилбараас хамаараад төрөл бүрийн алхмууд шаардлагатай:

1. FreeBSD 7.X-ийн хувьд

   `www/nspluginwrapper` порт суулгана. Уг порт нь `emulators/linux_base-fc4` портыг шаардах бөгөөд энэ нь том порт юм.

   Дараагийн алхам нь `www/linux-flashplugin9` портыг суулгах явдал юм. Энэ нь Flash 9.X-ийг суулгана. Энэ хувилбар нь FreeBSD 7.X дээр зөв ажилладаг.

   > Тэмдэглэл: FreeBSD 7.1-RELEASE-с хуучин FreeBSD дээр та `www/linux-flashplugin7`-г суулгаж доорх linprocfs(5) хэсгийг алгасах хэрэгтэй.

2. FreeBSD 8.X-ийн хувьд

   `www/nspluginwrapper` порт суулгана. Уг порт нь `emulators/linux_base-f10` портыг шаардах бөгөөд энэ нь том порт юм.

   Дараагийн алхам нь `www/linux-f10-flashplugin10` портыг суулгах явдал юм. Энэ нь Flash 10.X-ийг суулгана. Энэ хувилбар нь FreeBSD 8.X дээр зөв ажилладаг.

   Энэ хувилбар нь дараах холбоосыг үүсгэхийг шаарддаг:

       # ln -s /usr/local/lib/npapi/linux-f10-flashplugin/libflashplayer.so \
         /usr/local/lib/browser_plugins/

Таны ажиллуулж байгаа FreeBSD-ийн хувилбарт таарсан зөв Flash порт суулгагдсаны дараа залгаасыг хэрэглэгч бүрийн хувьд `nspluginwrapper` тушаал ашиглан суулгах шаардлагатай:

    % nspluginwrapper -v -a -i

Хэрэв Flash хүүхэлдэйг тоглуулахыг хүсвэл Linux®-ийн процесс файлын систем linprocfs(5)-ийг `/usr/compat/linux/proc` руу холбосон байх шаардлагатай. Үүнийг дараах тушаалыг ашиглан хийж болно:

    # mount -t linprocfs linproc /usr/compat/linux/proc

Үүнийг ачаалах үед автоматжуулан `/etc/fstab` файлд тохирох мөрийг нэмэн хийж өгч болно:

    linproc    /usr/compat/linux/proc  linprocfs   rw  0   0

Тэгээд өөрийн хөтчийг эхлүүлж байрлал оруулдаг мөрөнд `about:plugins` гэж бичин Enter дарна. Байгаа бүх залгаасуудтай жагсаалт гарч ирэх ёстой.

## 6.2.4. Firefox болон Swfdec Flash залгаас

Swfdec нь Flash анимацыг задалж амилуулах сан юм. Swfdec-Mozilla нь SWF файлуудыг тоглуулахын тулд Swfdec санг ашигладаг бөгөөд Firefox хөтчид зориулагдсан залгаас юм. Энэ нь хүчтэй хөгжүүлэлтийн доор оршсон хэвээр байгаа болно.

Хэрэв та бүтээж чадахгүй эсвэл хүсэхгүй байгаа бол сүлжээнээс багцыг суулгаж болно:

    # pkg_add -r swfdec-plugin

Хэрэв багц байхгүй бол та үүнийг портын цуглуулгаас бүтээн суулгаж болно:

    # cd /usr/ports/www/swfdec-plugin
    # make install clean

Дараа нь энэ залгаасыг идэвхжүүлэхийн тулд өөрийн хөтчийг дахин ажиллуулаарай.

## 6.2.5. Opera

Opera нь өргөн боломжуудтай стандартад нийцсэн хөтөч юм. Энэ нь өөртөө бүтээгдсэн захидал болон мэдээ уншигч, IRC клиент, RSS/Atom уншигч болон өөр олон боломжуудыг агуулдаг. Эдгээрээс гадна Opera нь харьцангуй хөнгөн бөгөөд маш хурдан юм. Энэ нь хоёр хэлбэрээр байдаг нь: “эх” FreeBSD хувилбар болон Линуксийн эмуляц дээр ажилладаг хувилбар юм.

Opera-ийн FreeBSD хувилбараар вэб үзэхийн тулд багцыг суулгана:

    # pkg_add -r opera

Зарим нэг FTP сайтуудад бүх багцууд байдаггүй боловч портын цуглуулгыг ашиглан доор дурдсаныг бичин Opera-г авч болно:

    # cd /usr/ports/www/opera
    # make install clean

Opera-ийн Линукс хувилбарыг суулгахын тулд дээрх жишээний `opera` гэсний оронд `linux-opera` гэж солих хэрэгтэй. Adobe Acrobat Reader® зэрэг зөвхөн Линуксд байдаг залгаасуудын хэрэглээг шаардах тохиолдолд Линуксийн хувилбар нь ашигтай байдаг. Бусад талаараа FreeBSD болон Линуксийн хувилбарууд нь ажиллагааны хувьд адилхан байдаг.

## 6.2.6. Konqueror

Konqueror нь KDE-ийн нэг хэсэг боловч үүнийг KDE-ийн гадна талд `x11/kdebase3`-ийг суулган бас ашиглаж болох юм. Konqueror ердийн нэг хөтчөөс илүү бөгөөд файлын менежер болон мультимедиа үзүүлэгч болж чаддаг.

Konqueror нь бас залгаасуудын олонлогтой ирдэг бөгөөд эдгээрийг `misc/konq-plugins` сангаас суулгах боломжтой байдаг.

Konqueror бас Flash-г дэмждэг бөгөөд Konqueror дээр Flash-ийн дэмжлэгтэй болох талаар “Хэрхэн Хийх” заавар нь http://freebsd.kde.org/howtos/konqueror-flash.php хаягт байдаг.

Өмнөх | Эхлэл | Дараах
Ширээний програмууд | Дээш | Бүтээмж

Энэ болон бусад баримтуудыг ftp://ftp.FreeBSD.org/pub/FreeBSD/doc/ хаягаас татаж авч болно.

FreeBSD-ийн талаар <questions@FreeBSD.org> хаягтай холбоо барихаасаа өмнө баримтыг уншина уу.
Энэ бичиг баримттай холбоотой асуулт байвал <doc@FreeBSD.org> хаягаар цахим захидал явуулна уу.
Энэ бичиг баримтын орчуулгатай холбоотой асуулт байвал <admin@mnbsd.org> хаягаар цахим захидал явуулна уу.